Mi az emlékezet?
Mi az emlékezet?
Alkony leszállott nap felett?
Mely mindég gyengűlő világgal
Az éjjel ellen harczot vállal,
És míg az éj a tájt befogja,
Még egyszer újra átragyogja
Az elenyésző tárgyakat,
S mindent, mi volt, hűn visszaad?
Mi az emlékezet?
Egy öszvetört hajó darabja?
Melyet kivet a tenger habja,
Míg maga a gazdag hajó
Mindennel, a mi rajta jó
Tengerfenékig sülyede,
S örökre elnyelé öle.
S most e darabtól függ a lét,
Ezzel tartja még életét
A mindent vesztett utazó.
Az emlékezet tört hajó?
Mi az emlékezet?
Bús özvegy sírhalom felett?
Ruhája gyász, arcza komor,
Áll mint egy fájó kőszobor.
Az élőket futja, kerűli,
Keresi csak a holtakat
S a porló csonthalmokon űli
A nem szűnő siralmakat?
Mi az emlékezet?
Elnyúgodt harczok fellelt trombitája?
Minden, mi egy hős korból fennmaradt,
Mely megfúva harsány hangon kiáltja
A rég elveszett dicső múltakat?

    Nem, nem, nem!
    Énnekem
    A szép emlékezet:
    Nefelejts szivem felett,
    És általa két szép szem
    Sugarára emlékszem.
    Vagy tarka toll
    Ékül süvegemen,
    Mit az elszállott szerelem
    Elhullatott!

versek